- Թուրքերը հայտարարեցին, որ հակառակ Միացյալ Նահանգների ցանկության, իրենք այս քայլով խոչընդոտում են, այսպես ասած, քրդական միջանցքի ձևավորմանը: Այդ հարցը քննարկելու համար Թուրքիա էր ժամանել ԱՄՆ փոխնախագահ Ջո Բայդենը: Եվ ըստ երևույթին նրան Թուրքիա էր բերել ռուս-թուրքական մերձեցումը, քանզի ակնհայտ է, որ երկու երկրների գործողությունները խոսքից գործի են վերածվել: Եթե հիշում եք` ռուս-թուրքական կոնֆլիկտից հետո Ռուսաստանին ուղղված հայտնի նամակում Թուրքիայի կառավարությունը ներողություն էր խնդրել ռուսներից: Ռուսական կողմը հայտարարեց, որ ներողություն խնդրելը բավարար չէ, և Թուրքիան պետք է վերանայի Սիրիայի հանդեպ վարվող իր քաղաքականությունը: Դա նշանակում է, որ ԴԱԻՇ-ից պետք է Թուրքիան ազատագրի սիրիական տարածքները, և դա էլ հենց Ռուսաստանի ակնարկած գործնական քայլերն են: Ուստի ես կարծում եմ, որ Թուրքիայի քայլերը համաձայնեցված են ռուսական կողմի հետ: Այնպես որ` շատ հետաքրքիր իրավիճակ է ստեղծվում, քանի որ Միացյալ Նահանգների ռազմավարական դաշնակիցը սկսել է համագործակցել ռուսների հետ: